แรงซื้อกลุ่มเปิดเมืองดัน SET ปิดเช้าพุ่ง 7 จุด รับความหวังศก.ฟื้น ลุ้นบ่ายบวกต่อ
SET ปิดเช้าพุ่ง 7 จุด รับแรงซื้อหุ้นกลุ่มเปิดเมือง หลัง “นายก” ประกาศเปิดประเทศ หนุนความเชื่อมั่นเศรษฐกิจฟื้น บ่ายนี้คาดว่ายืนในแกว่งตัวแดนบวกได้ต่อ1,630 จุดและแนวต้านที่ 1,650 จุด
12 ต.ค. 2564

นายวิจิตร อารยะพิศิษฐ นักกลยุทธ์การลงทุน บล.เมย์แบงก์กิมเอ็ง (ประเทศไทย) กล่าวว่า ตลาดหุ้นไทยเช้าวันนี้ค่อนข้างแข็งแกร่ง เคลื่อนไหวในแดนบวกสวนทางกับตลาดภูมิภาคที่ปรับตัวลดลง ปัจจัยหลักมาจากความเชื่อมั่นในประเทศที่ฟื้นตัวกลับขึ้นมาหลังจากที่เมื่อคืนนี้นายกรัฐมนตรีประกาศนโยบายการเปิดประเทศรับนักท่องเที่ยวแบบไม่ต้องกักตัว ทำให้เห็นถึงทิศทางการบริโภคและการท่องเที่ยวที่มีโอกาสทยอยฟื้นตัวในช่วงถัดไป
สำหรับวันนี้หุ้นในธีม Reopenning ดึงตลาดขึ้นมาได้ค่อนข้างดี ไม่วาจะเป็นกลุ่มการเดินทางและสายการบินอย่าง AOT, AAV หรือหุ้นกลุ่มโรงแรม อย่าง MINT, CENTEL, ERW รวมไปถึงหุ้นที่เกี่ยวข้องกับการบริโภคในประเทศอย่าง CPALL อีกด้วย ด้านหุ้นกลุ่มธนาคารก็ได้รับผลประโยชน์จากการเห็นโอกาสการฟื้นตัวของเศรษฐกิจภายในประเทศเช่นกัน
นอกจากนี้ยังมีปัจจัยสนับสนุนจากค่าเงินบาท โดยช่วงเช้าทิศทางค่าเงินบาทแข็งค่ามาที่ราว 33.50 บาท/ดอลลาร์ ทำให้ตลาดหุ้นบ้านเราเราโดนเด่นกว่าตลาดภูมิภาคค่อนข้างมาก
อย่างไรก็ดีแนวโน้มการลงทุนช่วงบ่ายนี้ คาดว่าตลาดบ้านเรายังคงยืนในแกว่งตัวแดนบวกได้ พร้อมให้แนวรับไว้ที่ 1,630 จุดและแนวต้านที่ 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT มูลค่าการซื้อขาย 5,441.59 ล้านบาท ปิดที่ 67.75 บาท เพิ่มขึ้น 3.50 บาท
CPALL มูลค่าการซื้อขาย 2,454.11 ล้านบาท ปิดที่ 64.25 บาท เพิ่มขึ้น 0.75 บาท
TRUE มูลค่าการซื้อขาย 2,012.04 ล้านบาท ปิดที่ 4.34 บาท เพิ่มขึ้น 0.04 บาท
KBANK มูลค่าการซื้อขาย 1,978.81 ล้านบาท ปิดที่ 141.00 บาท เพิ่มขึ้น 2.50 บาท
BANPU มูลค่าการซื้อขาย 1,104.06 ล้านบาท ปิดที่ 13.60 บาท ราคาไม่เปลี่ยนแปลง
 
 
 